Premierul Marcel Ciolacu a declarat marți, despre bătaia din Parlament între doi foști miniștri PNL, că episodul este unul regretabil și de „cascadorii râsului”.
„Îmi pare bine că pe timpul meu nu s-au întâmplat astfel de cazuri”, a declarat Ciolacu, fost președinte al Camerei Deputaților înainte să fie numit premier. „E de cascadorii râsului”, a adăugat premierul.
„Au de suferit imaginea și credibilitatea Parlamentului” în urma unor asemenea incidente, a declarat marți și ministrul Justiției, Alina Gorghiu (PNL), aflată alături de premier. „Cea mai cruntă pedeapsă este în ochii electoratului”, a adăugat aceasta.
Bătaie pe holul Parlamentului
Deputaţii Florin Roman şi Dan Vîlceanu au avut, marţi, o altercaţie în plenul Camerei Deputaţilor şi în afara sălii de plen, Roman afirmând că a fost agresat fizic "cu o lovitură cu genunchiul în zona nasului" şi că va depune plângere penală. Camera Deputaţilor a făcut publice imagini privind conflictul dintre cei doi deputaţi.
Florin Roman a fost ulterior la Institutul de Medicină Legală afirmând că acesta din urmă era "extrem de tulburat" şi avea o "privire extrem de ciudată".
Acesta a menţionat că Dan Vîlceanu era un bun coleg, "plăcut, prietenos", nu au avut niciodată probleme sau conflicte şi, din punctul său de vedere, evenimentul din plen "are legătură cu modul în care se simţea domnia sa (Dan Vîlceanu - n.r.) azi".
Totodată, Florin Roman a explicat faptul că nu a fost vorba despre o bătaie, ci despre o agresiune.
"Practic, în urma acelei altercaţii, mi-a înfipt mână în gât, am ieşit în acest fel din sala de plen, iar în faţa plenului practic a fost o strângere puternică, a încercat canibalic să mă muşte în zona capului, m-am ferit, în momentul în care mi-am lăsat capul, mi-a împins capul cu mâna stângă şi m-a lovit cu genunchiul în zona nasului. (...) Văzând declaraţia domnului deputat Vîlceanu, care vorbea doar de o altercaţie verbală, am solicitat să demonstrez că omul minte şi că a fost cu totul şi cu totul altceva. A fost o agresiune, că nu a fost o bătaie, pentru că eu nu am reacţionat. Am avut acest instinct de a nu reacţiona pentru că i-am văzut, repet, figura tulburată, mi-am dat seama că omul pe care îl cunoşteam eu nu e acel om, era practic altcineva, s-a şi speriat după ce a conştientizat ceea ce a făcut, am văzut acea urmă de regret pe faţa lui şi de conştientizare, dar deja lucrurile erau consumate", a adăugat Florin Roman.
Deputatul PNL spune că a ieşit din sala de plen, pentru că a încercat să ferească Parlamentul de un astfel de gest "total deplasat şi necontrolat".